Răzvan Raț aruncă bomba! Cine ar trebui să îi ia locul lui Edi Iordănescu la națională: "E absolut senzațional"
Fostul fundaș stânga al echipei naționale a propus un nume interesant pentru postul de selecționer al echipei naționale.
Răzvan Raţ consideră că Victor Piţurcă este un selecționer nemaipomenit și că ar fi o variantă perfectă în cazul în care Iordănescu Jr nu va continua alături de echipa națională.
Victor Piţurcă este liber de contract din 2020, de la despărțirea de Universitatea Craiova, echipă a cărei bancă tehnică a preluat-o timp de cinci luni.
Tehnicianul a fost selecţionerul echipei naţionale a României în trei perioade şi a reușit să îi califice pe „tricolori” la EURO 2008. Piturcă a plecat de pe banca naţionalei în anul 2014, în timpul preliminariilor pentru EURO 2016, turneu la care de altfel „tricolori” au participat alături de tatăl actualului selecționer, Anghel Iordănescu.
„(n.r: Edi Iordănescu ezită să spună dacă va rămâne sau nu va rămâne) Foarte bine.
(n.r: Eşti preşedintele Federaţiei şi ai de ales din tot ce vezi ca antrenori români în momentul acesta. Cine este selecţionerul echipei naţionale?) E foarte complicat să îţi dau un răspuns. De ce? Pentru că eu consider că a fi selecţioner e o meserie, a fi antrenor de club este o altă meserie. Chiar dacă fac teoretic acelaşi lucru. Sunt două joburi diferite. Dacă te uiţi la antrenori care performează la echipa de club, asta nu e valabil la echipa naţională.
Vă dau un singur exemplu: Piţurcă. A demonstrat de-a lungul timpului că este un foarte bun selecţioner. Nu a performat foarte tare în ceea ce înseamnă partea de club. Puteţi să vă uitaţi. Dar ca selecţioner, pentru mine, este absolut senzaţional", a declarat Răzvan Raț, conform Antena Sport.
Victor Pițurcă declara că ar refuza să fie selecționer în momentul de față
Întrebat dacă se va întoarce pe banca tehnică a naționalei, tehnicianul a susținut că nu, în momentul de faţă, însă a dat de înţeles că pe viitor ar putea lua în calcul o revenire pe banca „tricolorilor”.
„În ultimii ani, s-au tot schimbat selecţioneri. Numele meu nu s-a luat niciodată în calcul pe acolo. Dar ca să răspund, nu ştiu în momentul acesta. Tind să spun că refuz. Dar nu ştii cum decurg lucrurile în viaţă. Eu am creat echipe la naţionale. Nu am găsit echipe”, declara Victor Piţurcă vara trecută, conform Sport Total.
Lotul României pentru amicalele cu Bulgaria și Liechtenstein
- PORTARI: Florin NIȚĂ (Gaziantep | Turcia, 20/0), Horațiu MOLDOVAN (Atletico Madrid | Spania, 10/0);
- FUNDAȘI: Andrei RAȚIU (Rayo Vallecano | Spania, 16/1), Radu DRĂGUȘIN (Tottenham | Anglia, 15/0), Bogdan RACOVIȚAN (Rakow | Polonia, 1/0), Adrian RUS (Pafos | Cipru, 19/1), Ionuț NEDELCEARU (Palermo | Italia, 26/2), Andrei BURCĂ (Al-Okhdood | Arabia Saudită, 27/1);
- MIJLOCAȘI: Deian SORESCU (Gaziantep | Turcia, 16/0), Marius MARIN (Pisa | Italia, 16/0), Andrei ARTEAN (Apollon Limassol | Cipru, 0/0), Alexandru CICÂLDĂU (Konyaspor | Turcia, 36/4), Răzvan MARIN (Empoli | Italia, 54/3), Nicolae STANCIU (Damac | Arabia Saudită), Dennis MAN (Parma | Italia, 68/14), Valentin MIHĂILĂ (Parma | Italia, 19/4), Ianis HAGI (Deportivo Alaves | Spania, 33/5), Florin TĂNASE (Al-Okhdood | Arabia Saudită, 18/3);
- ATACANȚI: Denis DRĂGUȘ (Gaziantep | Turcia, 9/2), George PUȘCAȘ (Bari | Italia, 41/11), Denis ALIBEC (Muaither | Qatar, 37/5).
Urmăriți SPORT.RO și pe Google News